Predkladacia správa

Dňa 1. mája 2004 sa Slovenská republika stala  členom Európskej únie. Vstupom do Európskej únie sa európske záležitosti do značnej miery domestifikovali a významnú úlohu v procese tvorby európskej politiky zohrávajú jednotlivé rezorty. Problematika účasti rezortov na agende európskych záležitostí sa stala pre Slovenskú republiku kľúčovou. Dňa 19. júna 2002 vláda SR schválila „Návrh postupu koordinácie rozhodovacích procesov v štátnej správe v záležitostiach EÚ po podpísaní Prístupovej zmluvy SR-EÚ“ a uznesením vlády č. 681/2002 zaviazala ministrov a predsedov ústredných orgánov štátnej správy prispôsobiť organizačnú štruktúru tak, aby boli vytvorené efektívne podmienky na pôsobenie rezortov v Európskej únii k 1. júlu 2003.

Najvýznamnejším koordinačným orgánom vlády SR pre otázky integrácie Slovenskej republiky do Európskej únie je Ministerská rada vlády SR pre európsku integráciu, ktorá bola vytvorená uznesením č. 928/1998 z 23. decembra 1998. Jej úlohou v predvstupovom období bolo  posilnenie predvstupovej stratégie a koordinácia eurointegračných úloh a aktivít všetkých zainteresovaných ministerstiev a ostatných ústredných orgánov štátnej správy, ďalších orgánov, organizácií a inštitúcií.  Ministerská rada vlády SR pre európsku integráciu plnila počas prístupových rokovaní funkciu koordinačného, poradného a iniciatívneho orgánu vlády Slovenskej republiky pre otázky týkajúce sa prípravy na členstvo Slovenskej republiky v Európskej únii. Ministerská rada koordinovala a koordinuje najmä vypracúvanie dokumentov týkajúcich sa záležitostí Európskej únie a rozpracúvanie realizácie zámerov vlády v oblasti členstva SR v EÚ. 
 
Vláda Slovenskej republiky na svojom rokovaní dňa 18. júna 2003 uznesením č. 499/2003 schválila návrh nového štatútu Ministerskej rady vlády Slovenskej republiky pre záležitosti Európskej únie. Cieľom návrhu štatútu rady bola jej transformácia na Ministerskú radu vlády SR pre záležitosti EÚ ako najvyššieho orgánu vlády SR pre otázky týkajúce sa členstva Slovenskej republiky v Európskej únii. 

V nadväznosti na prijatie ústavného zákona č. 397/2004 Z.z. o spolupráci Národnej rady Slovenskej republiky a vlády Slovenskej republiky v záležitostiach Európskej únie schválila vláda SR na svojom rokovaní dňa 24. novembra 2004 uznesením č. 1120/2004 materiál  „Návrh mechanizmu pri tvorbe stanovísk k legislatívnym návrhom Európskej komisie v podmienkach SR“. Predmetným uznesením vláda SR uložila podpredsedovi vlády SR pre európske záležitosti, ľudské práva a menšiny aktualizovať štatút Ministerskej rady vlády SR pre záležitosti Európskej únie tak, aby bol v súlade s uvedeným mechanizmom. 
Materiál prešiel pripomienkovým konaním a následne bol predložený na rokovanie Ministerskej rady vlády SR pre záležitosti Európskej únie. Na jej rokovaní dňa 20. decembra 2004 Ministerská rada materiál zobrala materiál na vedomie  a navrhla ho predložiť na rokovanie vlády SR. Keďže však v danom období sa pripravovala novelizácia rokovacieho poriadku Národnej rady, ktorá bola neskôr schválená ako  zákon č. 253/2005 Z.z., ktorým sa mení a dopĺňa zákon Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov (zákon o Výbore pre európske záležitosti) a taktiež sa pracovalo počas celého obdobia na príprave legislatívneho zámeru zákona o spolupráci medzi Národnou radou Slovenskej republiky a vládou Slovenskej republiky,  týkajúcej sa návrhov právne záväzných aktov Európskych spoločenstiev a Európskej únie, predkladateľ považoval za vhodné odložiť predloženie návrhu šatútu tak, aby jeho text reflektoval zmeny rokovacieho poriadku NR SR a taktiež výsledky práce nad návrhom legislatívneho zámeru zákona o spolupráci medzi Národnou radou Slovenskej republiky  a vládou Slovenskej republiky  týkajúcej sa návrhov právne záväzných aktov Európskych spoločenstiev a Európskej únie.
Návrhy a odporúčania vznesené členmi Ministerskej rady vlády SR pre záležitosti Európskej únie dňa 20. 12. 2004 boli v plnom rozsahu zapracované.
Druhýkrát bol materiál daný na pripomienkové konanie dňa 5. augusta 2005. Všetky zásadné pripomienky boli zapracované.  Materiál sa predkladá na rokovanie vlády bez rozporov. 

Materiál nemá  finančný, ekonomický, environmentálny vplyv a ani vplyv na zamestnanosť a podnikateľské prostredie.